b"\n_START_ARTICLE_\nBeril\xc2\xb7li\n_START_SECTION_\nCaracter\xc3\xadstiques principals\n_START_PARAGRAPH_\nEl beril\xc2\xb7li t\xc3\xa9 un dels punts de fusi\xc3\xb3 m\xc3\xa9s alts entre els metalls lleugers. El seu m\xc3\xb2dul el\xc3\xa0stic \xc3\xa9s aproximadament un 33% major que el de l'acer. T\xc3\xa9 una conductivitat t\xc3\xa8rmica excel\xc2\xb7lent, \xc3\xa9s no magn\xc3\xa8tic i resisteix l'atac amb \xc3\xa0cid n\xc3\xadtric. \xc3\x89s molt permeable als rajos X i igual que el radi i el poloni, allibera neutrons quan \xc3\xa9s bombardejat amb part\xc3\xadcules alfa (de l'orde de 30 neutrons per mili\xc3\xb3 de part\xc3\xadcules alfa). En condicions normals de pressi\xc3\xb3 i temperatura, el beril\xc2\xb7li resisteix l'oxidaci\xc3\xb3 de l'aire, encara que la propietat de ratllar al vidre es deu probablement a la formaci\xc3\xb3 d'una prima capa d'\xc3\xb2xid.\n_START_SECTION_\nHist\xc3\xb2ria\n_START_PARAGRAPH_\nEl beril\xc2\xb7li (del grec \xce\xb2\xce\xb5\xcf\x81\xcf\x85\xce\xbb\xce\xbbo\xcf\x82 beril) o glucini (de l'angl\xc3\xa8s glucinium i aquest del grec \xce\xb3\xce\xbb\xcf\x85\xce\xba\xcf\x85\xcf\x82, dol\xc3\xa7), pel sabor de les seves sals, va ser descobert per Louis Nicolas Vauquelin el 1798 en forma d'\xc3\xb2xid en el beril i la maragda. L'alemany Friedrich W\xc3\xb6hler i el franc\xc3\xa8s Antoine Bussy, de forma independent, van a\xc3\xafllar el metall el 1828 mitjan\xc3\xa7ant reacci\xc3\xb3 de potassi amb clorur de beril\xc2\xb7li.\n_START_SECTION_\nAbund\xc3\xa0ncia i obtenci\xc3\xb3\n_START_PARAGRAPH_\nEl beril\xc2\xb7li es troba en 30 minerals diferents, sent els m\xc3\xa9s importants el beril i la bertrandita, principals fonts de beril\xc2\xb7li comercial, i el crisoberil i la fenaquita. Actualment, la majoria del metall s'obt\xc3\xa9 mitjan\xc3\xa7ant reducci\xc3\xb3 del fluorur de beril\xc2\xb7li amb magnesi. Les formes precioses del beril s\xc3\xb3n l'aiguamarina i la maragda (la maragda comuna, no pas la maragda oriental)._NEWLINE_Geogr\xc3\xa0ficament, les majors reserves es troben als Estats Units, que lidera tamb\xc3\xa9 la producci\xc3\xb3 mundial de beril\xc2\xb7li (65%), seguit de R\xc3\xbassia (40%) i la Xina (15%). Les reserves mundials s'estima que superen les 80.000 tones.\n_START_SECTION_\nIs\xc3\xb2tops\n_START_PARAGRAPH_\nEl Be 9 \xc3\xa9s l'\xc3\xbanic is\xc3\xb2top estable. El Be 10 es produeix en l'atmosfera terrestre en bombardejar la radiaci\xc3\xb3 c\xc3\xb2smica l'oxigen i el nitrogen. At\xc3\xa8s que el beril\xc2\xb7li tendeix a existir en dissoluci\xc3\xb3 aquosa amb nivells de pH menors de 5,5, el beril\xc2\xb7li atmosf\xc3\xa8ric format \xc3\xa9s arrossegat per l'aigua de pluja (el pH de la qual sol ser inferior a 5,5); una vegada a terra, la soluci\xc3\xb3 es torna alcalina i en precipita el beril\xc2\xb7li, que queda emmagatzemat en el s\xc3\xb2l durant molt de temps (vida mitjana d'1,5 milions d'anys) fins que es desintegra en B 10. El Be 10 i els productes que en deriven s'han emprat per a l'estudi dels processos d'erosi\xc3\xb3, formaci\xc3\xb3 a partir del regolita o reg\xc3\xb2lit i el desenvolupament dels s\xc3\xb2ls later\xc3\xadtics, aix\xc3\xad com les variacions en l'activitat solar i l'edat de masses gelades._NEWLINE_El fet que el Be 7 i el Be 8 siguen inestables t\xc3\xa9 profundes conseq\xc3\xbc\xc3\xa8ncies cosmol\xc3\xb2giques, ja que aix\xc3\xb2 significa que elements m\xc3\xa9s pesants que el beril\xc2\xb7li no van poder produir-se per fusi\xc3\xb3 nuclear en el big bang. M\xc3\xa9s encara, els nivells energ\xc3\xa8tics nuclears del Be 8 s\xc3\xb3n tals (vegeu proc\xc3\xa9s triple alfa) que possibiliten la formaci\xc3\xb3 de carboni i, amb aix\xc3\xb2, l'aparici\xc3\xb3 de la vida basada en el carboni.\n_START_SECTION_\nPrecaucions\n_START_PARAGRAPH_\nEl beril\xc2\xb7li i les seves sals s\xc3\xb3n t\xc3\xb2xiques i potencialment carcin\xc3\xb2genes. La beril\xc2\xb7liosi cr\xc3\xb2nica \xc3\xa9s una afecci\xc3\xb3 pulmonar causada per l'exposici\xc3\xb3 a la pols de beril\xc2\xb7li, catalogada com a malaltia professional. Els primers casos de pneumonitis qu\xc3\xadmica aguda per exposici\xc3\xb3 al beril\xc2\xb7li es van descriure el 1933 a Europa i l'any seg\xc3\xbcent als Estats Units; el 1946 es van descriure els primers casos de beril\xc2\xb7liosi entre els treballadors d'una planta de fabricaci\xc3\xb3 de tubs fluorescents a Massachusetts. La beril\xc2\xb7liosi s'assembla a la sarcoidosi en molts aspectes, la qual cosa pot dificultar-ne el diagn\xc3\xb2stic._NEWLINE_Com que la utilitzaci\xc3\xb3 de compostos de beril\xc2\xb7li en llums fluorescents es va interrompre el 1949, l'exposici\xc3\xb3 professional es produeix ara en les ind\xc3\xbastries nuclear i aeroespacial, en el refinat del metall i en la fusi\xc3\xb3 dels aliatges que el contenen, en la fabricaci\xc3\xb3 de dispositius electr\xc3\xb2nics i en la manipulaci\xc3\xb3 d'altres materials que contenen beril\xc2\xb7li._NEWLINE_El beril\xc2\xb7li i els seus compostos han de manipular-se amb molta atenci\xc3\xb3, extremant les precaucions quan durant l'activitat es pugui generar pols de beril\xc2\xb7li, ja que l'exposici\xc3\xb3 prolongada a la pols de beril\xc2\xb7li pot causar c\xc3\xa0ncer de pulm\xc3\xb3. La subst\xc3\xa0ncia pot manipular-se amb seguretat sempre que se segueixin certs procediments. Si aquests es desconeixen, no ha d'intentar-se la manipulaci\xc3\xb3 del beril\xc2\xb7li.\n_START_SECTION_\nEfectes sobre la salut\n_START_PARAGRAPH_\nEls efectes depenen del nivell i de la duraci\xc3\xb3 de l'exposici\xc3\xb3. Si el nivell \xc3\xa9s prou alt, per damunt de 1000 \xce\xbcg/m\xc2\xb3 en l'aire respirat, pot provocar una malaltia aguda per beril\xc2\xb7li o beril\xc2\xb7liosi aguda; en general, els valors l\xc3\xadmits per al beril\xc2\xb7li atmosf\xc3\xa8ric recollits en la legislaci\xc3\xb3 d'higiene industrial, que fixen els nivells m\xc3\xa0xims d'exposici\xc3\xb3 laboral, permeten controlar de forma efectiva aquest risc._NEWLINE_Entre l'1 i el 15% de la poblaci\xc3\xb3 exposada desenvolupa sensibilitzaci\xc3\xb3 al beril\xc2\xb7li. Aquestes persones poden desenvolupar processos inflamatoris de l'aparell respiratori (malaltia cr\xc3\xb2nica per beril\xc2\xb7li o beril\xc2\xb7liosi cr\xc3\xb2nica) que poden manifestar-se anys despr\xc3\xa9s de l'exposici\xc3\xb3 laboral, quan aquesta ha superat els nivells d'exposici\xc3\xb3 recomanats (0,2 \xce\xbcg/m\xc2\xb3). El risc de la poblaci\xc3\xb3 general a contraure aquestes malalties \xc3\xa9s molt baix, ja que els nivells de beril\xc2\xb7li en entorns no laborals s\xc3\xb3n molt baixos (0,00003-0,0002 \xce\xbcg/m\xc2\xb3)._NEWLINE_La intoxicaci\xc3\xb3 per ingesti\xc3\xb3 de beril\xc2\xb7li no es coneix, ja que la quantitat de beril\xc2\xb7li absorbida per l'organisme per aqueixa via \xc3\xa9s molt petita, encara que s'han pogut observar \xc3\xbalceres en gossos despr\xc3\xa9s de la ingesta de beril\xc2\xb7li. El contacte del beril\xc2\xb7li amb la pell despr\xc3\xa9s d'una esgarrapada o un tall, pot causar \xc3\xa8czema i \xc3\xbalceres cut\xc3\xa0nies._NEWLINE_L'exposici\xc3\xb3 prolongada incrementa el risc de contraure c\xc3\xa0ncer de pulm\xc3\xb3. L'Ag\xc3\xa8ncia Internacional per a la Investigaci\xc3\xb3 del C\xc3\xa0ncer han determinat que el beril\xc2\xb7li \xc3\xa9s un carcinogen hum\xc3\xa0."